Botha, Jeanine (2019-04)
AFRIKAANSE OPSOMMING: Verskeie navorsingsstudies het gevind dat die insidensie van angssimptomologie besonders hoog is onder Suid-Afrikaanse kinders. Navorsing dui aan dat angsimptome verminder kan word deur ‘n individu se self-effektiwiteit te verhoog, en verskeie studies illustreer die effektiwiteit van intervensieprogramme wat daarop gemik is om angssimptome te verminder deur self-effektiwiteit te verhoog. Vroegtydige intervensie vereis egter die beskikbaarheid van betroubare meetinstrumete; die meeste toetse wat in Suid Afrika gebruik word om angs en self-effektiwiteit te meet is egter nie aangepas vir gebruik in ons diverse, multikulturele konteks nie. In ag genome die gebrek aan gestandardiseerde angs- en selfeffektiwiteitmaatinstrumente in Suid Afrika was hierdie studie gemik daarop om ondersoek in te stel of die Spence Kinderangsskaal (Spence Children’s Anxiety Scale; SCAS) en die Selfeffektiwiteits Vraelys vir Kinders (Self-efficacy Questionnare for Children (SEQ-C) kan dien as betroubare meetinstrumente in ‘n steekproef van 189 6–10-jarige isiXhosa-sprekende kinders wat in die Wes-Kaap woonagtig is. Kwanitatiewe data analise was gebruik om die psigometriese eienskappe van die vertaalde meetinstrumente te ondersoek, asook om vas te stel of ‘n beduidende korrelasie tussen angs en self-effektiwiteit, angs en ouderdom en self-effektiwiteit en ouderdom bestaan en om te bepaal of daar beduidende verskille in tellings op die SCAS en SEQ-C tussen geslagte is. Kwaltitatiewe fokusgroeponderhoude was gevoer om te ondersoek hoe deelnemers die vertaalde vraelyste verstaan het en of kulturele en/of linguistiese verskille ‘n invloed gehad het op hoe deelnemers die vrae verstaan het. Kwantitatiewe resultate het gedui op aanvaarbare betroubaarheid vir albei meetisntrumente. Faktoranalise het egter nie die verwagte faktorstruktuur vir een van die instrumente opgelewer nie. Alhoewel al die verwagte statistiese resultate nie verkry is nie, is van die psigometriese eienskappe vir die SCAS en SEQ-C in hierdie steekproef belowend, wat dui op beperkte ondersteuning vir die betroubaarheid van hierdie instrumente binne hierdie steekproef. Resultate van die fokusgroepe het aangedui dat kulturele en linguistiese faktore deelnemers se verstaan en interpretasie van die vraelyste beïnvloed het, wat die betroubaarheid van die SCAS en SEQ-C mag beïnvloed. Hierdie studie het aandag gevestig op hoe kulturelepraktyke en linguistiese nuanse kinders se verstaan van vrae op sielkundige meetinstrumente kan beïnvloed, wat dan ‘n invloed uitoefen op hoe hulle die vrae antwoord. Hierdie bevinding onderstreep die feit dat vraelyste wat in Westerse lande ontwikkel is nie noodwendig betroubaar gebruik kan word in alle bevolkinsgroepe in Suid Afrika nie en beklemtoon die belangrikheid om toetse te ontwikkel wat kultureel toepaslik is.
Please refer to this item in SUNScholar by using the following persistent URL: http://hdl.handle.net/10019.1/106139